C 199/3

ET

Ärakuulamise eest vastutava ametniku lõpparuanne (1)

Kontsernidele Volkswagen ja BMW tarnitud sõitja turvasüsteemid (II)

(AT.40481)

(EMPs kohaldatav tekst)

(2019/C 199/03)

7. juulil 2017 algatas komisjon nõukogu määruse (EÜ) nr 1/2003 (2) artikli 11 lõike 6 ja komisjoni määruse (EÜ) nr 773/2004 (3) artikli 2 lõike 1 kohase menetluse Autolivi, (4) Takata (5) ja TRW (6) (edaspidi „pooled“) suhtes.

Pärast kokkuleppe sõlmimise eesmärgil peetud arutelusid (7) ja kokkuleppemenetluse ettepanekute (8) saamist vastavalt määruse (EÜ) nr 773/2004 artikli 10a lõikele 2 edastas komisjon 10. jaanuaril 2019 vastuväited. Vastuväidete kohaselt osalesid pooled Euroopa Liidu toimimise lepingu artikli 101 ja Euroopa Majanduspiirkonna (EMP) lepingu artikli 53 kahes eraldiseisvas ja pidevas rikkumises, mis seisnes teatavatele sõiduautodele ette nähtud sõitja turvatoodete tarnimises kontsernide Volkswagen ja BMW ettevõtjatele.

Pooled kinnitasid määruse (EÜ) nr 773/2004 artikli 10a lõike 3 kohaselt vastuväidetele esitatud vastuses, et vastuväited arvestavad nende kokkuleppe sõlmimise nõusoleku sisu.

Komisjoni otsuse eelnõus järeldati, et pooled rikkusid ELi toimimise lepingu artiklit 101 ja EMP lepingu artiklit 53, osaledes kahes eraldiseisvas ja pidevas rikkumises, mis seisnes teatava tundliku äriteabe vahetamises ja mõnel juhul hindade kooskõlastamises seoses sõiduautodele mõeldud teatavat liiki sõitja turvasüsteemide (nimelt turvavööd ja -padjad ja/või roolid) müügiga kontsernidele Volkswagen ja BMW ajavahemikul 2007. aasta jaanuarist kuni 2011. aasta märtsini.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta pooltel oli võimalus esitada oma seisukohad. See leidis minu järelduses kinnitust.

Seoses sellega ja võttes arvesse asjaolu, et pooled ei ole esitanud mulle taotlusi ega kaebusi, (9) olen seisukohal, et kõnealuse juhtumi puhul on poolte menetlusõiguste tõhus kasutamine tagatud.

Brüssel, 1. märts 2019 Joos STRAGIER

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes (ELT L 275, 20.10.2011, lk 29)) artiklitele 16 ja 17.

(2) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(3) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(4) Autoliv, Inc. ja Autoliv B.V. & Co. KG.

(5) TKJP Corporation (varem Takata Corporation) ja TB Deu Abwicklungs-Aktiengesellschaft i.L. (varem Takata Aktiengesellschaft).

(6) ZF TRW Automotive Holdings Corp. (varem TRW Automotive Holdings Corp.), TRW Automotive Safety Systems GmbH ja TRW Automotive GmbH.

(7) Koosolekud kokkuleppe sõlmimiseks toimusid 2017. aasta novembrist 2018. aasta novembrini.

(8) Pooled esitasid ametliku taotluse sõlmida kokkulepe […].

(9) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse pooled, kes osalevad arutelus kokkuleppe sõlmimiseks vastavalt määruse (EÜ) nr 773/2004 artiklile 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) (ELT C 167, 2.7.2008, lk 1)) punkt 18.